Il-Kummissarji Schmit u Breton varaw uffiċjalment il-Patt għall-Ħiliet, element ċentrali tal-Aġenda Ewropea għall-Ħiliet. Huma ħabbru wkoll l-ewwel sħubijiet Ewropej għall-ħiliet f'ekosistemi industrijali ewlenin — l-awtomobilistika, il-mikroelettronika, u l-ajruspazju u d-difiża. Il-ħiliet huma ċentrali biex nirkupraw mill-pandemija tal-coronavirus u nimplimentaw b'suċċess it-tranżizzjonijiet diġitali u ekoloġiċi. In-negozji, kbar u żgħar, jeħtieġu nies tas-sengħa biex jinnovaw u jikbru. Madankollu, in-nuqqas ta' tlaqqigħ tal-ħiliet u l-iskarsezza tal-ħiliet qed jiżdiedu, filwaqt li għadd kbir ta' persuni jinsabu f'riskju ta' qgħad. Huwa biss billi ngħaqqdu l-forzi tas-sħab rilevanti kollha li nistgħu nagħmlu progress sostanzjali biex nissodisfaw il-ħtiġijiet tal-ħiliet tal-Ewropa. Il-Patt għall-Ħiliet jippromwovi azzjoni konġunta biex jiġi massimizzat l-impatt tal-investiment fit-titjib tal-ħiliet eżistenti (l-hekk imsejjaħ upskilling) u t-taħriġ f'ħiliet ġodda (reskilling). Dan jappella lill-industrija, lil min iħaddem, lis-sħab soċjali, lill-kmamar tal-kummerċ, lill-awtoritajiet pubbliċi, lill-fornituri tal-edukazzjoni u t-taħriġ u lill-aġenziji tal-impjiegi biex jaħdmu flimkien u jimpenjaw irwieħhom b'mod ċar biex jinvestu fit-taħriġ għall-persuni kollha fl-età tax-xogħol madwar l-Unjoni. Nicolas Schmit, il-Kummissarju għall-Impjiegi u d-Drittijiet Soċjali qal: “Illum, il-biċċa l-kbira tal-impjegaturi jafu li l-investiment fil-ħiliet jeħtieġ li jkun kwistjoni ewlenija fl-istrateġija tagħhom. Huma jirrealizzaw li ma jistgħux jiddependu fuq il-gvernijiet waħedhom biex jieħdu r-responsabbiltà għall-edukazzjoni u t-taħriġ. Il-Patt għall-Ħiliet se jiġbor flimkien u jispira impenji differenti minn kumpaniji kbar u żgħar, aġenziji tal-impjiegi, sħab soċjali, fornituri tal-ETV u sħab oħra biex jinħolqu sħubijiet industrijali fuq skala kbira. Ma nistgħux ninħlew fuq miżuri mqanżħa. Jeħtieġ li naġixxu issa.” Il-Kummissarju għas-Suq Intern, Thierry Breton, qal: “It-talent Ewropew huwa l-qofol tar-reżiljenza industrijali tagħna u se jkun il-mutur għall-irkupru mill-pandemija. Hekk kif it-tranżizzjonijiet ekoloġiċi u diġitali mżewġa qed jaqbdu l-pass, irridu ngħammru lill-Ewropej kollha bil-ħiliet it-tajba. Illum, qed inħabbru l-ewwel sħubijiet tal-ħiliet fi tliet ekosistemi industrijali: l-awtomobilistika, il-mikroelettronika u l-ajruspazju u d-difiża. Se nisimigħu aktar dwar dan. Il-varar tal-Patt għall-Ħiliet huwa biss il-bidu tal-offensiva tagħna dwar il-ħiliet Ewropej.” Spinta lill-azzjoni konġunta biex jiġi massimizzat l-impatt Il-Patt għall-Ħiliet huwa akkumpanjat minn Karta li tiddeskrivi viżjoni kondiviża mill-industrija, l-imsieħba soċjali, il-fornituri tal-edukazzjoni u t-taħriġ vokazzjonali (ETV), l-awtoritajiet nazzjonali, reġjonali u lokali fir-rigward tat-taħriġ ta' kwalità. Sabiex jiġi żgurat li l-Patt jinħoloq flimkien mal-partijiet ikkonċernati rilevanti, il-Kummissarji Breton u Schmit diġà kellhom sensiela ta' diskussjonijiet madwar mejda ta' livell għoli mar-rappreżentanti tal-ekosistemi industrijali, l-awtoritajiet reġjonali u nazzjonali, is-sħab tal-edukazzjoni u soċjali u l-fornituri tal-edukazzjoni u t-taħriġ. Aktar diskussjonijiet ta' dan it-tip se jsegwu fil-ġimgħat li ġejjin. Abbażi ta' dawn id-diskussjonijiet produttivi ma' għażla ta' industriji, il-Patt jistabbilixxi sħubijiet fuq skala kbira f'ekosistemi industrijali strateġiċi affettwati ħafna mill-kriżi attwali u l-oqsma ta' prijorità identifikati fil-Patt Ekoloġiku Ewropew biex jinkisbu impenji ambizzjużi. L-ewwel sħubijiet Ewropej għall-ħiliet f'ekosistemi industrijali ewlenin issa tħabbru, u se jiġu segwiti fix-xhur li ġejjin: Sħubija fil-Patt Billi jissieħbu fil-Patt, il-partijiet ikkonċernati se jiksbu aċċess għan-networking, għall-għarfien u għaċ-ċentri tar-riżorsi. Il-Kummissjoni se toffri wkoll informazzjoni u gwida dwar il-finanzjament tal-UE u l-programmi għall-iżvilupp tal-ħiliet billi toffri punt ta' dħul uniku fil-livell tal-UE. Minbarra l-finanzjament disponibbli taħt REACT-EU, il-Fond Soċjali Ewropew Plus u programmi rilevanti oħra tal-qafas finanzjarju pluriennali l-ġdid (2021–2027), it-titjib tal-ħiliet u t-taħriġ mill-ġdid huma fost il-prijoritajiet ta' investiment ewlenin tal-Faċilità għall-Irkupru u r-Reżiljenza, b'valur ta' EUR 672.5 biljun. Il-Patt għall-Ħiliet huwa fost l-inizjattivi ewlenin taħt l-Aġenda Ewropea għall-Ħiliet għal kompetittività sostenibbli, ġustizzja soċjali u reżiljenza, ippreżentata fl-1 ta' Lulju 2020. L-objettiv ewlieni tal-Patt huwa li jimmobilizza r-riżorsi u jinċentiva lill-partijiet ikkonċernati rilevanti kollha biex jieħdu azzjonijiet reali biex itejbu l-ħiliet tal-forza tax-xogħol u jħarrġuha mill-ġdid, billi jiġbru flimkien l-isforzi u jistabbilixxu sħubiji li jappoġġaw it-tranżizzjonijiet ekoloġiċi u diġitali kif ukoll l-istrateġiji ta' tkabbir lokali u reġjonali. L-Istrateġija Industrijali Ewropea l-ġdida rrikonoxxiet l-importanza tal-ħiliet għat-tranżizzjonijiet ekoloġiċi u diġitali mżewġa u l-opportunitajiet li dawn jistgħu joħolqu għan-nies. It-taħriġ mill-ġdid u t-taħriġ f'ħiliet ġodda għandhom ikunu parti ewlenija mill-ekonomija soċjali tas-suq tagħna. Bl-istess mod, il-Pjan għall-Edukazzjoni Diġitali li ġie adottat dan l-aħħar jenfasizza l-importanza tal-promozzjoni tal-ħiliet u l-kompetenzi diġitali biex kulħadd jingħata l-opportunità li jipparteċipa fit-trasformazzjoni diġitali. L-avveniment ta' tnedija tal-Patt sar fl-10 ta' Novembru 2020 matul il-Ġimgħa Ewropea għall-Ħiliet Vokazzjonali 2020, organizzata mill-Kummissjoni Ewropea fi sħubija mal-Presidenza Ġermaniża tal-Kunsill tal-UE. Il-messaġġ lin-nies ta' kull età tal-ħames edizzjoni tal-Ġimgħa Ewropea għall-Ħiliet Vokazzjonali huwa “Skopri t-Talent Tiegħek” u dan permezz tal-edukazzjoni u t-taħriġ vokazzjonali. Dwar il-Patt għall-Ħiliet: https://ec.europa.eu/social/PactforSkills Il-Karta tal-Patt għall-Ħiliet Filmat tas-sostenituri tal-Patt għall-Ħiliet Formola għall-imsieħba interessati li jissieħbu fil-Patt għall-Ħiliet Mistoqsijiet u Tweġibiet: Il-varar tal-Patt għall-Ħiliet